钦定古今图书集成/理学汇编/学行典/第095卷 > 《送周天骥序》宋·真德秀
## 钦定古今图书集成/理学汇编/学行典/第095卷 > 《送周天骥序》宋·真德秀

周君天骥，笃志于学，予尝因其名斋，有以告之矣。今
复枉顾敝庐，敛然自下，愿闻为学之要，终其身而可
行者。“予之于学也，涉猎而未醇，觕浅而弗精，将何以
告子？虽然，亦尝闻其略矣。以圣贤大道为必当繇，异
端邪径为不可蹈，此明趋向之要也。非义之富贵，远
之如垢污；不幸而贱贫，甘之如饴蜜；志道而遗利，重”
内而轻外，此审取舍之要也。欲进此二者，非学不能，
学必读书。然书不可以汎读，先《大学》，次《论》《孟》，而终之
以《中庸》，经既明，然后可观史，此其序也。沈潜乎训义，
反复乎句读，以身体之，以心验之，循序而渐进，熟读
而精思，此其法也。然所以维持此心而为读书之地
者，岂无要乎？亦曰敬而已矣。子程子所谓主一无适
者，敬之存乎中者也；整齐严肃者，敬之形于外者也。
平居齐栗如对神明，言动酬酢，不失尺寸，则心有定
主而理义可入矣。盖操存固则知识明，知识明则操
存愈固。子朱子之所以教人，大略如此。《传》曰：“归而求
之有馀师。”子归取子朱子之书而伏读之，又从而深
思之，实体之，则将有以自得之矣，又奚以予言为哉？